Osvrt na 2003.: Tehnologija (31/12/03) - 2003-12-30
Revolucija u načinu korištenja televizora i mobitela ostala je u sjeni 'spama' - neželjenih reklama koje preplavljuju e-mail sandučiće
Procvat i propast internetskih dot.com kompanija već je daleko iza nas, ali to ne znači da se tehnološki svijet imalo sporije mijenja. Premda rast tog industrijskog sektora nije kakav je bio prije nekoliko godina, kompjuterski softver, hardver i raznorazne male naprave i dalje su ekonomska sila diljem svijeta te izvor inovacija. 2003. obilovala je tehnološkim dostignućima. Jedan od najzanimljivijih jest revolucija u načinu na koji ljudi gledaju televiziju, smatra Peter Meyers, kompjuterski stručnjak iz New Yorka. "Mnogi ljudi novi način praćenja televizijskog programa zovu - 'video s vremenskim pomakom'. To je ustvari zakukuljen način da se kaže da se ne treba gledati program u vrijeme kada se on emitira, nego onda kada gledatelju to odgovara. Najpopularniji proizvod koji omogućuje takvo gledanje televizije u Americi se zove TIVO. Radi se o - pojednostavljeno rečeno - digitalnom videu koji snimi željeni televizijski program, a gledatelj ga gleda u bilo koje vrijeme." Slično nude i kablovske kompanije u vidu programa nazvanog 'on demand', odnosno 'po želji', gdje korisnik epizodu svoje omiljene serije naruči u vrijeme u koje ju želi pogledati, a ne u vrijeme kada se ona emitira. No, televizija se primiče korisnicima i na druge načine, točnije kroz druge naprave. "U svijetu gledanja televizije pojavila se mini verzija televizije na - celularnim telefonima. Takav je telefon predstavljen ove godine u Južnoj Koreji" - objašnjava gospodin Meyers. To nas dovodi do još jednog područja gdje je došlo do velikih tehnoloških promjena - svega što možemo učiniti pomoću celularnog telefona. Ne tako davno, to je bila naprava za nazivanje željenih sugovornika, što je većini ljudi bilo potpuno dovoljno. "Sada imamo telefone koji funkcioniraju kao digitalni rokovnici, izguravajući dlanovnike. Pomoću celularnih telefona može se slušati glazba, a neki imaju ugrađene foto-aparate, tako da se fotografije - netom snimljene - mogu poslati telefonom do primatelja. Neka marketinška istraživanja ukazuju da bi mobiteli s fotoaparatom mogli postati najpopularniji proizvod nakon DVD-playera" - tvrdi Peter Meyers. 2003. nije, međutim, sve bilo tako ružičasto u svijetu tehnologije. Kao što može potvrditi svatko tko provodi imalo vremena pred kompjuterom, elektronskog smeća, 'spama', ima više nego ikada ranije, neželjene reklame preplavljuju e-mail sandučiće korisnika, a kompjuterski virusi haraju kibernetskim prostorima. "Jedno nedavno izvješće prilično obeshrabruje: najmanje trećina spama koji cirkulira Internetom dolazi s osobnih računala koje su zarazili kompjuterski virusi. To znači da je virus zavladao nečijim kompjuterom, - najčešće bez znanja vlasnika -, i koristi računalo kao odašiljač daljnjeg 'spama'. U mnogim zemljama, u tijeku su postupci zakonodavnog reguliranja elektronskog smeća, ali, to samo po sebi neće riješiti problem. Zaustavljanje 'spama' ovisit će o odgovarajućem tehnološkom rješenju, koje, za sada, još nije otkriveno." Peter Meyers ne vjeruje da će 2004. godina donijeti takvo rješenje. No, u idućoj godini on vidi barem tri jaka razvojna trenda: "Američke kompanije šalju sve više poslova u druge zemlje, u kojima se govori engleski, a radna snaga je znatno jeftinija. To su, prvenstveno, Indija, Šri Lanka i Singapur. Drugi trend je rast kućnih umreženja. Sve jednostavnija tehnologija omogućit će velikom broju prosječnih ljudi da međusobno povežu svoj kompjuter, stereo opremu i televizor. I, treći trend dolazeće godine, bit će jako širenje bežičnih veza - kafići, aerodromi, bolnice, javni parkovi ... sva ta mjesta počet će redovito nuditi korisnicima pristup do Interneta, naravno, brzom bežičnom vezom."